Rodrigo García Vizoso

**Rodrigo García Vizoso**, coñecido simplemente como **Rodrigo**, nado na Coruña o 26 de febreiro de 1909 e finado na mesma cidade o 2 de xuño de 2009, foi un futbolista e adestrador de fútbol galego, que xogaba de gardameta. Considerado unha das maiores figuras da historia do fútbol coruñés, desenvolveu case toda a súa carreira deportiva nos clubs da propia cidade. Foi porteiro do Deportivo da Coruña durante sete tempadas e pasou brevemente polo Real Madrid, onde foi suplente de Zamora, e polo Granada. Traballador da Fábrica de Armas da Coruña, en 1940 fundou no seo da fábrica o Deportivo Xuvenil, ao que adestrou durante preto de 20 anos, levándoo ata a Segunda División. Tamén adestrou o Deportivo da Coruña en tres etapas e realizou diferentes funcións no club, como adestrador do Fabril e do equipo xuvenil ou observador. 

## Traxectoria 
### Como xogador 
#### Comezos 
Naceu na coruñesa rúa de Fuente Luisa —agora chamada Argudín Bolívar— en 1909, sendo un dos nove fillos de Manuel García Paz e Rosario Vizoso Serantes. Os seus irmáns eran José, Pilar, Gumersindo, Evergisto, Maximiliano, Manuel, Rosario e Berta. Comezou a xogar ao fútbol no Varela Silvari, onde ademais de porteiro ocupaba as posicións de mediocentro e interior. 

#### Deportivo da Coruña (1ª etapa) 
En 1927 comezou a xogar no reserva do Deportivo da Coruña e ao ano seguinte debutou co primeiro equipo, nun partido amigable ante o Racing de Ferrol no campo do Couto de Ourense, con motivo das festas do Corpus. Nos seus primeiros anos no Deportivo apenas contou con oportunidades, sendo o gardameta titular o histórico Isidro. O seu debut en partido oficial produciuse o 12 de maio de 1929, na 11ª xornada da edición inaugural da Segunda División. O adestrador Andrés Balsa aliñouno aquel día como titular ante o Sevilla en Nervión, onde a pesar da derrota callou unha boa actuación. 

Despois de estar á sombra de Isidro varios anos, nos que só xogou esporadicamente algún partido tanto en Segunda División como no Campionato de Galicia, pasou a ser o primeiro porteiro do equipo cando aquel deixou o club en 1931. Desde aquela teceu unha carreira que o levou ser considerado durante anos un dos máximos referentes do club coruñés. 

O momento de maior gloria da súa carreira viviuno en maio de 1932, cando o Deportivo, aínda na segunda categoría, se enfrontou na Copa do Presidente da República ao Real Madrid, vixente campión de liga. O Deportivo venceu por 2-0 no campo de Riazor e acudiu a Chamartín coa difícil misión de defender a vantaxe ante un equipo inzado de xogadores internacionais. A espectacular actuación de Rodrigo en Madrid, nunha tarde na que detivo case todos os numerosos lanzamentos dos futbolistas do club branco, foi clave para que o Deportivo conseguise a fazaña de pasar á seguinte rolda.

Na tempada 1932/33 gañou o seu segundo Campionato de Galicia, sendo o gardameta titular en todos os encontros. Deixou o club en 1934, despois de sete anos na entidade.

#### Real Madrid 
En decembro de 1934, uns meses despois de deixar o Deportivo, realizou unha proba co Real Madrid e aínda que o adestrador Paco Bru se opuxo á súa fichaxe, esta foi concretada polo secretario do club, Pablo Hernández Coronado. Con todo, non chegou a debutar co club branco, onde foi o porteiro suplente do histórico Ricardo Zamora. 

#### Granada 
Posteriormente fichou polo Granada, cun salario de 500 pesetas ao mes.

### Como adestrador 
#### Xuvenil 
[miniatura|Rodrigo levado a ombreiros por unha multitude na estación da [A Coruña|Coruña en 1932, tras eliminar ao Real Madrid da Copa. ]]
En 1939, no seo da Fábrica de Armas na que traballaba, encomendóuselle a dirección dun equipo formado por aprendices, que máis tarde deu lugar ao Deportivo Xuvenil. Comezou a competir nas divisións de modestos da cidade, proclamándose campión das dúas divisións da liga de modestos e tamén da Copa da Coruña. Aínda que a idea do club era só formar futbolistas para o Deportivo da Coruña, Ao seu regreso de Barcelona, o seu posto estaba xa ocupado por Eduardo Viso. O seu primeiro éxito chegou na 10ª edición do Trofeo Teresa Herrera, que por primeira vez disputaba o Deportivo. Nun día que a prensa da época definiu como un dos máis memorábeis da historia do fútbol coruñés, o equipo de Rodrigo derrotou por 2-1 ao Athletic Club de Ferdinand Daučík, vixente campión da Copa do Xeneralísimo, grazas a un gol de Pahiño no minuto 130 de partido. Xa en competición oficial, Rodrigo foi o primeiro adestrador en levar o Deportivo a derrotar ao Real Madrid en Chamartín.

#### Selección galega xuvenil e Deportivo Xuvenil 
En outubro de 1956 foi designado adestrador da selección galega xuvenil, substituíndo no cargo a Julio Antonio Elícegui. Dirixiu os xuvenís galegos durante máis dun ano, ata que presentou a súa dimisión o 21 de decembro de 1957. Uns meses antes regresara ao banco do Xuvenil, ao que adestrou ata 1960, cando este club pasou a estar baixo a tutela do Deportivo da Coruña. En outubro dese mesmo ano foi nomeado polo Comité Rexional de Fútbol Afeccionado e Xuvenil seleccionador galego xuvenil por segunda vez.

#### Deportivo da Coruña (2ª etapa) 
En abril de 1961 chegou a un acordo co Deportivo da Coruña para reingresar na entidade con varias funcións: segundo adestrador do primeiro equipo, adestrador do equipo B e dos xuvenís e observador de novos talentos. Compaxinou estes labores coa selección xuvenil, á que dirixiu ata 1964. En novembro de 1962, tralo cesamento de Enric Rabassa, colleu as rendas do primeiro equipo do Deportivo, conseguindo unha vitoria no primeiro partido ante o Mallorca. Con todo, non puido gañar ningún dos seguintes cinco encontros, polo que en xaneiro foi substituído por Lelé.

#### Fabril 
No verán de 1964 converteuse en novo adestrador do Fabril, que pouco antes viña de fusionarse co Xuvenil. Dirixiu o filial na Terceira División ata que en maio de 1965 volveu ser solicitado para o primeiro equipo.

#### Deportivo da Coruña (3ª etapa) 
A ausencia de Luis Carniglia, que marchou para Italia, propiciou a terceira etapa de Rodrigo no banco do primeiro equipo do Deportivo. Dirixiu o equipo na Copa do Xeneralísimo, acadando os oitavos de final, nos que caeu contra o Sporting de Gijón. 

#### Fabril (2ª e 3ª etapa) 
Nos seguintes anos adestrou os equipos xuvenís do Deportivo e do Fabril e en 1970 volveu coller as rendas do Fabril, desta vez na Serie A galega. Pechou a liga regular na segunda posición, o que lle serviu para disputar a promoción de ascenso. Nesta conseguiu derrotar ao Barreda cántabro, conseguindo así o ascenso á Terceira División. A continuación regresou ao equipo xuvenil do Deportivo, pero en 1973 volveuse poñer á fronte do Fabril, ao que adestrou ata 1976.

## Recoñecementos e legado 
En xuño de 1946 recibiu a primeira das súas múltiples homenaxes, nun partido da Copa Galicia entre o Deportivo Xuvenil e o Deportivo da Coruña, no que toda recadación do estadio de Riazor foi para o propio adestrador, que non cobraba polo seu labor no Xuvenil. En 2002 realizáronse unha serie de homenaxes á súa persoa, que comezaron coa refundación do Varela Silvari, club no que militara na súa xuventude, e que se pecharon coa inauguración dun busto seu na Cidade Deportiva da Torre, nun acto no que estiveron presentes entre outros Amancio Amaro e Luis Suárez.

Chegou acadar os cen anos de idade e o día do seu centenario foi homenaxeado no estadio de Riazor nos prolegómenos do último partido do Deportivo en competición oficial europea, fronte ao Aalborg dinamarqués. Falecería poucos meses despois. Como tributo, o Concello da Coruña decidiu mudar o nome do Campo Municipal de Fútbol A Grela II polo de Rodrigo García Vizoso. Tamén levou o seu nome un torneo de fútbol sete organizado polo Varela Silvari dende 2001.

Rodrigo foi descubridor de numerosos talentos do fútbol coruñés, entre eles o de Luis Suárez, veciño como el do barrio de Monte Alto. Foi tío do tamén futbolista Mariano Veloy, fillo da súa irmá Rosario.

## Estatísticas 
## Palmarés 
### Xogador 
;Deportivo da Coruña
* **Campionato de Galicia (3):** 1930/31, 1932/33, 1936/37.

### Adestrador 
;Deportivo Xuvenil
* **Terceira División (1):** 1953/54.
* **Serie A (1):** 1945/46.
* **Copa Galicia (1):** 1949/50.
* **Copa da Coruña (2):** 1942/43, 1943/44.
* **Primeira División de Modestos da Coruña (1):** 1944/45.
* **Segunda División de Modestos da Coruña (1):** 1942/43.

## Notas 
## Véxase tamén 
### Ligazóns externas 
* Datos do adestrador en bdfutbol.com